**Ministru kabineta noteikumu projekta “Grozījumi Ministru kabineta 2010.gada 1.jūnija noteikumos Nr.493 „Noteikumi par rīcību ar neizsniegtiem pasta sūtījumiem un kārtību, kādā pasta komersants atver pasta sūtījumus un rīkojas ar atvērto pasta sūtījumu saturu”” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekta mērķis ir noteikt pasta komersantu rīcību ar neizsniegtajiem pasta sūtījumiem no trešajām valstīm, kuriem nav nokārtotas nepieciešamās muitas formalitātes un samaksāti nodokļi, ja to paredz attiecīgie normatīvie akti muitas jomā un nodokļu jomā (turpmāk - neatmuitoti pasta sūtījumi). Ņemot vērā, ka saskaņā ar likumu “Grozījumi Pievienotās vērtības nodokļa likumā” 2021.gada 1.jūlijā spēkā stāsies jauns regulējums muitas un nodokļu jomā, sagaidāms neatmuitoto pasta sūtījumu skaita pieaugums. Lai ievērojami nepalielinātu ietekmi uz pasta komersantiem, kuriem ilgstoši jāglabā neatmuitoti pasta sūtījumi, noteikumu projekts paredz saīsināt neatmuitoto pasta sūtījumu glabāšanas termiņu līdz 90 dienām.Noteikumu projekts stāsies spēkā Oficiālo publikāciju un tiesiskās informācijas likuma 7.panta otrajā daļā noteiktajā kārtībā. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | [Pasta likuma](https://likumi.lv/ta/id/193574-pasta-likums) [13.2 panta](https://likumi.lv/ta/id/193574-pasta-likums#p13.2) otrā daļa, [14.panta](https://likumi.lv/ta/id/193574-pasta-likums#p14) otrā daļa un [26.panta](https://likumi.lv/ta/id/193574-pasta-likums#p26) ceturtā daļa.Satiksmes ministrijas iniciatīva. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Saskaņā ar Pasta likuma 13.1 panta trešo daļu pārrobežu pasta sūtījumus adresātiem Latvijas Republikas teritorijā izsniedz pēc tam, kad ir nokārtotas nepieciešamās muitas formalitātes un samaksāti nodokļi, ja to paredz attiecīgie normatīvie akti muitas jomā un nodokļu jomā. Saskaņā ar Pasta likuma 13.² panta otro daļu prasības attiecībā uz rīcību ar neizsniegtiem pasta sūtījumiem nosaka Ministru kabineta 2010.gada 1.jūnija noteikumi Nr.493 „Noteikumi par rīcību ar neizsniegtiem pasta sūtījumiem un kārtību, kādā pasta komersants atver pasta sūtījumus un rīkojas ar atvērto pasta sūtījumu saturu” (turpmāk - Noteikumi Nr.493). Saskaņā ar Noteikumu Nr.493 3.2 , 3.3 un 3.4 punktu neizsniegto pasta sūtījumu glabā pasta pakalpojumu sniegšanas vietā vismaz vienu mēnesi un nosūta atpakaļ sūtītājam pēc glabāšanas termiņa beigām. Saskaņā ar Noteikumu Nr.493 33. un 36.punktu neizsniegtos pasta sūtījumus, kurus dažādu iemeslu dēļ nevar nosūtīt atpakaļ sūtītājam, pēc to glabāšanas termiņa beigām pasta pakalpojumu sniegšanas vietā pasta komersants glabā ne ilgāk par vienu gadu šim nolūkam paredzētā telpā, kura ir nodrošināta pret nepiederošu personu neatļautu iekļūšanu tajā.Pasta sūtījuma atmuitošana jāveic, saņemot pasta sūtījumu no trešajām valstīm. Saskaņā ar Eiropas Parlamenta un Padomes 2013.gada 9.oktobra Regulas (ES) Nr.952/2013, ar ko izveido Savienības Muitas kodeksu, 149.pantu ārpussavienības precēm, kas atrodas pagaidu uzglabāšanā, piemēro muitas procedūru vai tās izved atpakaļ 90 dienu laikā. Atbilstoši šīs regulas 240.pantam saskaņā ar muitas noliktavas procedūru ārpussavienības preces var uzglabāt telpās vai jebkurā citā vietā, ko šai procedūrai atļāvuši izmantot muitas dienesti un kas ir muitas uzraudzībā (“muitas noliktavas”). Līdz ar to izriet, ka termiņš 90 dienas ir kritērijs, kad neatmuitotas preces pārvieto no pagaidu uzglabāšanas vietas uz muitas noliktavu, kuras pārvalda normatīvajos aktos noteiktajā kārtībā pilnvarotas personas.Praksē nereti ir gadījumi, kad sākotnēji pasta sūtījums uz trešo valsti ir nosūtīts no Latvijas Republikas, trešajā valstī nav izsniegts vai arī adresāts to atsūtījis atpakaļ sūtītājam uz Latvijas Republiku, bet sūtītājs neveic muitas formalitātes atpakaļ nosūtītā pasta sūtījuma saņemšanai. Muitas regulējums paredz visiem importa preču saņēmējiem sniegt elektroniskās deklarācijas. Savukārt 2021.gada 1.jūlijā stāsies spēkā jauns regulējums nodokļu jomā, kas atcels pievienotas vērtības nodokļa (turpmāk - PVN) piemērošanas atbrīvojumus pasta sūtījumiem ar mazu vērtību līdz 22 *euro*. Šobrīd saskaņā ar Pievienotas vērtības nodokļa likuma 53.panta ceturto un piekto daļu ar PVN neapliek preču sūtījumus no trešajām valstīm, ja sūtījuma vērtība nepārsniedz 22 *euro*, kā arī preču importu komerciālā nolūkā, ja to kopējā vērtība nepārsniedz 22 *euro*. Lai pārņemtu Padomes 2017.gada 5.decembra Direktīvā (ES) 2017/2455, ar ko groza Direktīvu 2006/112/EK un Direktīvas 2009/132/EK attiecībā uz konkrētām pievienotās vērtības nodokļa saistībām pakalpojumu sniegšanā un preču tālpārdošanā (turpmāk – Direktīva 2017/2455) noteikto regulējumu, kas tostarp atceļ PVN atbrīvojumu mazas vērtības preču sūtījumiem, 2020.gada 15.oktobrī ir pieņemts likums “Grozījumi Pievienotās vērtības nodokļa likumā” (turpmāk – PVN likums), kas nosaka regulējumu attiecībā uz muitas režīmiem, kā arī paredz izslēgt likuma 53.panta ceturto un piekto daļu, atceļot PVN atbrīvojumu mazas vērtības sūtījumiem. PVN likums stāsies spēkā 2021.gada 1.jūlijā. Iedzīvotāji ļoti aktīvi iepērkas internetveikalos, tostarp preču saņemšanai no trešajām valstīm un indikatīvi tiek prognozēts, ka 2021.gadā mazo sūtījumu, kam tiks piemērots ar PVN likumu noteiktais regulējums, apjoms varētu būt 14 miljoni. Šādu mazo sūtījumu vidējā vērtība ir 11,5 *euro[[1]](#footnote-1).* Tā kā PVN būs jāaprēķina ikvienam mazam sūtījumam, jo vairs nepastāvēs 22 *euro* slieksnis, tas paaugstinās preču saņēmēja izmaksas, potenciāli radot risku, ka daļa finansiālu apsvērumu dēļ var izvēlēties neveikt vajadzīgās muitas formalitātes sūtījuma saņemšanai.Saņemot no pasta komersanta paziņojumu par pasta sūtījuma saņemšanu, pasta sūtījuma ar precēm, kas sūtīti no trešajām valstīm, saņēmējam tie ir jāatmuito, proti, jāaizpilda importa muitas deklarācija Valsts ieņēmumu dienesta (turpmāk – VID) elektroniskās deklarēšanas sistēmā un jāsamaksā aprēķinātie nodokļi. VID tīmekļvietnē ir sniegti skaidrojumi, kādos veidos sūtījumu saņēmēji var iesniegt importa muitas deklarācijas pasta sūtījumiem, aizpildot tās pašiem, vai pilnvarojot pārstāvi muitā, kas sniedz ar muitas formalitāšu nokārtošanu saistītus pakalpojumus. Līdz šim, ņemot vērā PVN atbrīvojumu pasta sūtījumiem ar mazu vērtību, bieži tiek piekopta prakse, ka, veicot pasūtījumu internetveikalā, tiek noformēti vairāki atsevišķi pirkumi, un katra pirkuma vērtība nepārsniedz 22 *euro*. Tādēļ ir jāņem vērā, ka par katru no trešajām valstīm saņemto sūtījumu ir jāiesniedz atsevišķa importa muitas deklarācija, kas nozīmē, ka pat tajos gadījumos, ja saņēmējs vienā laikā saņem vairākus sūtījumus ar vienādām precēm no viena un tā paša nosūtītāja, par katru sūtījumu ir jāaizpilda un jāsniedz atsevišķa deklarācija, kā arī jāmaksā aprēķinātie nodokļi. Kā jau iepriekš minēts, stājoties spēkā jaunajam regulējumam par preču importu no trešajām valstīm, sagaidāms neatmuitoto pasta sūtījumu skaita pieaugums. Prasība neizsniegtos neatmuitotos pasta sūtījumus glabāt līdz vienam gadam, kā to paredz Noteikumi Nr.493, kļūs par nesamērīgu, jo tā pasta komersantiem radīs papildu izmaksas pasta sūtījumu pārvietošanai uz muitas noliktavu, un šo sūtījumu ilgstoša uzglabāšana prasīs lielākus finanšu resursus, vienlaikus saglabājoties riskam nesaņemt no saņēmēja samaksu par pasta sūtījumu glabāšanu, ja pasta sūtījums netiks atmuitots. Atbilstoši Pasta likuma 53.pantā noteiktajam sūdzību iesniegšanas termiņš par ierakstītiem un apdrošinātiem pasta sūtījumiem ir seši mēneši. Minētais termiņš ir noteikts saskaņā ar Pasaules Pasta konvenciju, kura pēc veiktajiem grozījumiem nosaka sūdzību iesniegšanas termiņu - seši mēneši. Pasta komersants nevar ilgstoši glabāt neizsniegtos pasta sūtījumus un izņemtos priekšmetus, jo tā pamatdarbība neparedz vairāku specializēto glabātavu ierīkošanu. Ievērojot minēto, lai mazinātu administratīvo un finansiālo slogu pasta komersantiem, neizsniegto pasta sūtījumu glabāšanas laiks jāsalāgo ar Pasta likumā noteikto sūdzību iesniegšanas termiņu, un arī Noteikumos Nr.493 šis termiņš jānosaka seši mēneši.Neatmuitotos pasta sūtījumus nevar izsniegt un šie neizsniegtie sūtījumi ir jāglabā pagaidu uzglabāšanas vietā līdz 90 dienām atbilstoši normatīvo aktu prasībām muitas jomā. Pēc minētā termiņa iztecēšanas neatmuitotos pasta sūtījumus vai nu jānodod glabāšanā muitas noliktavā, jāizved atpakaļ uz valsti, no kuras tas ir saņemts, vai arī šāds sūtījums ir jāiznīcina, pastāvot riska faktoram, ka pasta sūtījumu nav iespējams nosūtīt atpakaļ sūtītājam, bet saņēmējs neveic nepieciešamās muitas formalitātes.Pasta likuma 50.panta pirmās daļas 3.punktā un 52.panta pirmās daļas 2.punktā noteiktas sūtītāja un adresāta tiesības, iesniedzot rakstveida iesniegumu, lūgt pasta komersantu pagarināt pasta sūtījuma glabāšanas termiņu pasta pakalpojumu sniegšanas vietā līdz diviem mēnešiem no tā saņemšanas dienas (proti maksimāli 62 dienas, kas ir mazāks termiņš, nekā neatmuitoto pasta sūtījumu pagaidu uzglabāšanas temiņs - 90 dienas). Ņemot vērā minēto, lai ievērojami nepalielinātu ietekmi uz pasta komersantiem, kuriem būtu ilgstoši jāglabā neizsniegtie neatmuitotie pasta sūtījumi, nepieciešams izdarīt grozījumus Noteikumos Nr.493.Noteikumu projekts nosaka prasības gadījumiem, ja pasta sūtījumu nevarēs izsniegt neizpildītu muitas formalitāšu dēļ.Noteikumu projekts papildina Noteikumus Nr.493 ar jaunu I.2 nodaļu, kurā tiek regulēta pasta komersanta rīcība ar tādiem neatmuitotiem pasta sūtījumiem, kurus pēc viena mēneša glabāšanas pasta pakalpojumu sniegšanas vietā nevar nosūtīt atpakaļ sūtītājam. Noteikumu projekts paredz saīsināt neatmuitoto pasta sūtījumu glabāšanas termiņu no viena gada līdz 90 dienām. Ja pēc šī termiņa iztecēšanas pasta sūtījums joprojām netiek atmuitots, pasta komersants ir tiesīgs iznīcināt minētos sūtījumus Noteikumos Nr.493 noteiktajā kārtībā, nokārtojot normatīvajos aktos muitas jomā noteiktās muitas formalitātes attiecībā uz ārpussavienības preču iznīcināšanu. Lai neierobežotu pasta sūtījumu saņēmēju tiesības, noteikumu projekts paredz, ka neatmuitotu pasta sūtījumu var glabāt ilgāk nekā 90 dienas, bet ne ilgāk kā sešus mēnešus, ja sūtītājs vai adresāts iesniedz iesniegumu pasta komersantam un samaksā par neatmuitotā pasta sūtījuma glabāšanu saskaņā ar pasta komersanta noteikto cenrādi. Salāgojot termiņus ar Pasta likumā noteiktajiem termiņiem, Noteikumos Nr. 493 noteiktais neizsniegto pasta sūtījumu glabāšanas termiņš saīsināts no viena gada līdz sešiem mēnešiem. Tādējādi kopumā tiks noteikti šādi neizsniegto pasta sūtījumu glabāšanas termiņi:1) vismaz viens mēnesis - glabāšanai pasta pakalpojumu sniegšanas vietā, ja pasta komersants nav noteicis citu termiņu;2) līdz diviem mēnešiem – glabāšanai pasta pakalpojumu sniegšanas vietā, ja saņemts rakstveida iesniegums pagarināt pasta sūtījuma glabāšanas laiku (visiem pasta sūtījumiem);3) 90 dienas - neatmuitoto pasta sūtījumu glabāšanai pagaidu uzglabāšanas vietā;4) līdz sešiem mēnešiem - neatmuitoto pasta sūtījumu glabāšanai, ja saņemts adresāta vai sūtītāja rakstveida iesniegums par glabāšanas termiņa pagarināšanu un vienlaicīgi veikta apmaksa par neatmuitotā pasta sūtījuma glabāšanu;5) līdz sešiem mēnešiem – visu neizsniegto pasta sūtījumu glabāšanai.Ņemot vērā, ka Noteikumi Nr.493 tiek papildināti ar jaunām prasībām par rīcību ar neizsniegtiem neatmuitotiem pasta sūtījumiem, lai nodrošinātu šajos noteikumos spēkā esošo prasību savstarpējo saikni ar jaunām normām, Noteikumu Nr.493 3.2 , 3.4, 3.6 punkts, IV. nodaļa un 43.punkts tiek precizēts, papildinot to ar attiecīgām atsaucēm. Vienlaikus, precizējot Noteikumu Nr.493 IV. nodaļas normas, tiek nodrošināta lietoto terminu atbilstība Pasta likuma 26.pantā lietotai terminoloģijai, papildinot Noteikumu Nr.493 16.punktu ar atrunu, ka izņemtie priekšmeti ir no pasta sūtījumiem izņemtie aizliegtie priekšmeti, vielas vai dzīvnieki. |
| 3. | Projekta izstrādē iesaistītās institūcijas un publiskas personas kapitālsabiedrības | Satiksmes ministrija. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekta tiesiskais regulējums attiecināms uz: 1) pasta komersantiem; 2) personām, kuras saņem pasta sūtījumus no trešajām valstīm un neveic normatīvajos aktos noteiktās muitas formalitātes. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekts ir vērsts uz administratīvā sloga nepalielināšanu pasta komersantiem, kuru pasta pakalpojumu lietotāji nav nokārtojuši muitas formalitātes pasta sūtījumu saņemšanai.Pasta sūtījumu saņēmēju tiesības netiks ierobežotas, jo noteikumu projekts paredz iespēju neatmuitotu pasta sūtījumu glabāt ilgāk nekā 90 dienas, ja sūtītājs vai adresāts iesniedz iesniegumu pasta komersantam un samaksā par neatmuitotā pasta sūtījuma glabāšanu saskaņā ar pasta komersanta noteikto cenrādi.  |
| 3. | Administratīvo izmaksu monetārs novērtējums | Administratīvo izmaksu monetāro novērtējumu nav iespējams prognozēt, jo tas būs atkarīgs no sūtījumu, kuriem netiek nokārtotas muitas formalitātes skaita, sūtījumu izmēra un svara. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Atbilstoši Ministru kabineta 2009.gada 25.augusta noteikumiem Nr.970 „Sabiedrības līdzdalības kārtība attīstības plānošanas procesā” 7.4.1 apakšpunktam sabiedrībai tika dota iespēja rakstiski sniegt viedokli par noteikumu projektu tā izstrādes stadijā. |
| 2. | Sabiedrības līdzdalība projekta izstrādē | Par noteikumu projekta izstrādi tika informēti sabiedrības pārstāvji, ievietojot paziņojumu par līdzdalības iespējām tiesību akta izstrādes procesā Satiksmes ministrijas tīmekļvietnē 2020.gada 4.novembrī <https://www.sam.gov.lv/lv/izstrade-esosie-attistibas-planosanas-dokumenti-un-tiesibu-akti> |
| 3. | Sabiedrības līdzdalības rezultāti | Iebildumi vai priekšlikumi netika saņemti. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Pasta komersanti.  |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Satiksmes ministrijas funkcijas un uzdevumi netiek paplašināti vai sašaurināti.Noteikumu projekta īstenošana tiks veikta esošo cilvēkresursu ietvaros. Jaunu institūciju izveide, esošu institūciju likvidācija vai reorganizācija netiek plānota. |
| 3. | Cita informācija | Nav. |

Satiksmes ministrs T. Linkaits

Vīza: valsts sekretārs I.Stepanova

1. Saskaņā ar datiem, kas norādīti likumprojekta “Grozījumi Pievienotās vērtības likumā”, kas pieņemts 2020.gada 15.oktobrī, anotācijā (https://likumi.lv/ta/id/318072-grozijumi-pievienotas-vertibas-nodokla-likuma) [↑](#footnote-ref-1)